**„Amerika hét” a Báthoryban**

**II.**

**Szabó Katalin nyelvi verseny**

2019. november 8-ától 15-éig került megrendezésre iskolámban az Amerika hét programsorozata. Egy igazán izgalmakkal teli hétnek lehettem én is részese. Az amerikai zenei műfajok megismerése, az amerikai nevezetességek bemutatója, az amerikai kosarasok játéka, a koktélbemutató, a country tánc, valamint az amerikai nagykövetség diplomatájának, Kevin Doy úrnak az előadása jelentett többek közt nagy élményt.

Mégis számomra a legfontosabb rendezvény a 2019. november 12-ei nyelvi vetélkedő volt. A nyelvi verseny iskolánkban egy fiatalon elhunyt tanárnő, Szabó Katalin emlékét őrzi, és sokéves hagyománya van. Ebben az évben tematikáját az Amerika héthez igazították ugyan, de a megszokott módon mind a középiskolások, mind az általános iskolás korúak számára volt lehetőség az indulásra.

Én is részt vettem a német fordító versenyen „vendéglátás – haladó” kategóriában. A fordítandó szöveg témája nagyon érdekes volt. A maca gumó élettani hatásáról, termőhelyéről, felhasználásáról tudhattam meg érdekes információkat, erről korábban még magyar nyelven sem olvastam. Ezt a növényt ,,csodanövénynek” is nevezik, az Andok magas hegyeiben, 2800-3000 méter magasságban található meg. Lassan sütve, szárítva, főzve egyaránt fogyasztható. A gumót, szárat, leveleket és gyökereket is porrá lehet őrölni. Magas ásványianyag
-tartalommal rendelkezik, a szervezet működéséhez nélkülözhetetlen fehérjék, magnézium, vas és cink is található benne. Én most hallottam először erről a rendkívüli növényről, bár kiderült a szövegból az is, hogy egy ideje már Európában is közkedvelt.

Elsődleges célom a versenyre nevezéskor az volt, hogy a tudásomat felmérjem, és kamatoztassam, amit az elmúlt négy évben tanultam. Örömmel töltött el, hogy a szorgos munka és tanulás eredményeképpen nem tűnt túl nehéznek a feladat, jól tudtam teljesíteni. Miután pályamunkámat beadtam, felszabadultan élveztem az általános iskolások vidám megmérettetését is. Az idei versenyen ők a MARVEL filmstúdió filmjeiről készítettek bemutatót, és ehhez kapcsolódó feladatokat oldottak meg.

2019. november 14-én, csütörtökön, az „Amerika napon”, Kevin Doy attasé úr előadása után érkezett el az eredményhirdetés ideje. Haladó kategóriában első helyezést értem el, ami hatalmas boldogsággal töltött el. A legnagyobb élményem az volt ezen a napon, hogy az oklevelemet Kevintől, az amerikai diplomatától vehettem át. Hálás vagyok az iskolámnak, hogy részese lehettem ennek a programsorozatnak, és betekintést nyerhettem az amerikai kultúra világába.

Balogh Anikó

ZSZC Báthory István Szakgimnáziuma és Szakközépiskolája